
Maribel Vila és fundadora i directora d’El Racó de Milú i especialista en intervencions assistides amb animals, conducta i benestar animal. Però la seva vida no sempre ha girat al voltant dels gossos. Durant gairebé quinze anys va recórrer món com a viatgera empedreïda i va viure a Xile, l’Índia i els Estats Units. De tornada, va treballar com a cap de producció museogràfica. Fa més de vint anys va descobrir que els gossos també podien transformar la vida de les persones. Des d’aleshores impulsa projectes pioners en hospitals i és codirectora del Postgrau en Intervencions Assistides amb Animals de la Universitat de Barcelona. Aquest és el seu  tercer llibre.


 

Hi ha gossos que canvien una vida. I hi ha històries que canvien la manera de veure els gossos.

Aquest llibre recull quatre històries reals que emocionen, commouen i transformen. Adolescents que lluiten contra l’assetjament, persones grans que estan a prop de la depressió, famílies que es troben al límit o gossos que també arrosseguen les seves pròpies ferides. Vides que s’entrellacen per demostrar que el vincle entre humans i gossos pot esdevenir una poderosa eina de canvi.

A través d’aquests relats, Maribel Vila comparteix més de vint anys d’experiència en intervencions assistides amb animals i educació canina, i explica, amb un llenguatge proper, com els gossos aprenen, senten, es comuniquen i ens ajuden a construir relacions més respectuoses, tant amb ells com amb nosaltres mateixos.

Aquest no és només un llibre per a qui estima els gossos. És un llibre per a qualsevol persona que cregui en la capacitat dels vincles per transformar vides.


ELS GOSSOS 
ENS FAN 
MÉS FELIÇOS

Col·lecció Prisma - 73

 

 


[image: ]



 

 

Primera edició: octubre de 2026

© del text: Maribel Vila

© de l’edició:

9 Grup Editorial

Cossetània Edicions

C. de la Violeta, 6 • 43800 Valls

Tel. 977602591

cossetania@cossetania.com

www.cossetania.com

Producció de l’ePub: booqlab

ISBN: 978-84-1356-602-3

No és permesa la reproducció total o parcial d’aquest llibre, ni la seva incorporació a un sistema informàtic, ni la seva transmissió en cap forma ni per cap mitjà, sigui electrònic, mecànic, per fotocòpia, per gravació o altres mètodes, sense el permís previ i per escrit dels titulars del copyright.


PRÒLEG

Avui he quedat amb la Lola. Necessito empeltar-me de la seva calma. Mai no s’atabala en moments d’estrès, li envejo la manera com els gestiona. Deu tenir un metabolisme basal excel·lentment baix. Quina tia! Fa quinze mesos que soc mare i he de dir que és una amiga “cactus” (d’aquelles que sempre hi són per poc que les reguis). No li he dedicat les estones que es mereix i que voldria dedicar-li, però he d’admetre que la vida m’ha passat per sobre des que soc mare. És per això que en certa manera em sento en deute amb ella. Tot i la meva necessitat de centrar-me en aquesta nova personeta que ha sortit de dins meu, ella mai no ha defallit. Mai no m’ho ha retret. És la constància personificada. Sempre que la veig em rep amb la seva alegria habitual, no ha canviat ni una dècima la seva mostra d’afecte. Sap compassar la seva energia a la que em queda a mi després d’un dia dur amb el petit Guillem. Mai no és massa ni massa poca. Quina intel·ligència emocional que destil·la!

Admeto que tinc moltes ganes d’aquesta tarda. La cita perfecta. No farem res ambiciós; una passejadeta llarga, ens acostarem al riu —no m’ho ha dit mai però li veig en l’expressió com li arriba a agradar que l’aigua freda li toqui la pell— i després de sopar ens posarem a veure una sèrie. En silenci. Aquell silenci còmode que només amb els éssers amb qui tens més confiança pots practicar. Necessitem això, estar ajagudes al sofà, en silenci, amb qualsevol cosa potable per veure a Netflix i sense fer res. Que el nostre fer res no es vegi destorbat per ningú.

Aquesta quedada és el més semblant al paradís per a la meva jo actual. Tarda, vespre i nit dedicats a la gossa amb qui tinc l’honor de viure: la Lola. La Lola és una gossa, sí. Us ha semblat una amiga, oi? Normal. És una amiga. Una amiga cactus, com us deia. Una amiga tan vinculada a mi que només pensar que —en principi— la superaré en vida em porta llàgrimes als ulls. No sabeu quantes vegades m’he posat en aquesta situació, des que era cadell. La nostàlgia prematura m’acompanya. Quan el meu cap fuig cap a aquest moment que sé que arribarà però que no goso projectar del tot, se m’enfosqueix el món. No em veig capaç de pensar en una vida en què les seves ungletes al parquet no interpretin una obra de Broadway en forma de claqué. Té art fins i tot per això. No m’imagino un terra sec a la vora del seu abeurador. Tampoc un terra impol·lut en què la roomba no vomiti quantitats ingents de pèl. No m’imagino en Guillem essent gran i veient les fotos de la gossa i preguntant-me com era la Lola. Moro de pena pensant que algun dia potser no recordarem la seva olor. Però em refaig pensant que he tingut una immensa sort de compartir amb ella tota la seva vida.

Quina sort que vas arribar. Quina sort de tenir-te a prop. Quina sort la d’en Guillem d’haver arribat a una casa on l’habites tu de cap a peus, o més ben dit: de pèls a peus. Confesso que els dies que xumets, samarretes, bolquers i pantalons surten arrebossats de pèl marró em desespera una mica, però se’m passa quan veig que el nen t’abraça i tu ho gaudeixes —estranyament és una gossa que gaudeix molt més amb el contacte amb ell que amb el d’altres adults. Quantes coses esteu descobrint plegats! Sempre has estat una gran mestra. Des de cadells no socialitzats fins a gossos amb pors, i ara ha arribat la teva masterclass. Sabíem que series una gossa de deu. El que no esperàvem en cap cas és que superaries les nostres expectatives. I encara que fossis la pitjor mestra del món i fossis imperfecta i impacient, et descriuria exactament de la mateixa manera. Perquè la Lola no és la meva gossa, sinó que és part de mi, de la meva identitat. Arrencar-me la Lola és arrencar-me un ronyó. Seguiré vivint, sí, però haurem d’integrar la pèrdua.

El vincle amb un gos no el pots definir fins que no el tens; és com enamorar-se, tenir un fill o patir un atac de pedra d’aquells que et fan suplicar “doneu-me calmants” a la porta de l’hospital. T’ho poden explicar però mai dels mais te’n faràs una idea si no ho passes. I és un camí que he vist habitualment. Gent que em prenia per boja fins que han tingut un company gos o una companya gossa. I totes i cadascuna d’aquestes persones han tornat a mi dient-me curiosament una cosa molt similar dels pares de nadons un cop han parit: “M’ho deies i no m’ho podia arribar a imaginar.”

Certament, tutoritzar un gos és molt similar —entenguem-nos, si us plau, no els estic comparant— a la maternitat. És un procés molt similar. No dimensiones l’amor i la vinculació que pots arribar a tenir amb un altre ésser viu fins que t’hi trobes. En tots dos casos es tracta d’un vincle màgic i insubstituïble. Et sents més acompanyat que mai. Qualsevol experiència a la natura pren un nou caire. Les caminades, per exemple, prenen un nou sentit. Tornes a veure la vida amb els ulls d’un ésser que tot ho vol reconèixer. Et plantes de nou a viure en present. Tornes a descobrir la capacitat de valorar les petites coses, i tornes a terra i veus que la vida és exactament això. I això, amigues, passa tant amb els nens com amb els nostres companys de quatre potes. La vida —per a mi— és millor quan la mires amb els seus ulls. És màgic, inexplicable i inigualable.

Elisenda Carod


INTRODUCCIÓ

Soc la Maribel Vila i fa més de vint anys que em dedico al món animal.

Des de petita, els gossos m’han fascinat. Recordo travessar carrers sencers, amb el risc real que m’atropellessin, només perquè havia vist un gos a l’altra banda i necessitava saludar-lo. Mentrestant, la meva mare cridava desesperada, advertint-me que algun dia els cotxes m’acabarien matant. Jo, però, només veia aquell gos. Sempre aquell gos.

També recordo jugar a posar veu als animals. A cadascun li assignava un to diferent segons la seva personalitat. Ho feia de manera instintiva, sense saber que, anys més tard, continuaria parlant des del punt de vista del gos i que això sorprendria i divertiria a molts dels meus alumnes.

Dels 18 als 28 anys vaig viatjar per tot el món. Van ser uns anys molt intensos, d’aprenentatge profund i d’experiències transformadores. I en tots aquests viatges sempre dedicava temps als gossos que trobava. No importava si estaven plens de puces, desnodrits, o si eren grans o petits. M’hi apropava igualment. Sempre.

L’any 1989 vaig fer la travessia de l’Himàlaia: cinc mil quilòmetres caminant per tota la serralada de l’Himàlaia des de Bhutan, passant per Sikkim, el Nepal, l’Índia i el Pakistan. Possiblement ha estat l’experiència més dura i, alhora, més excitant i extraordinària de la meva vida. Sense fer cim a les muntanyes més altes del planeta, caminàvem —amb qui aleshores era la meva parella, el Fernando Garrido— sota la presència imponent dels vuit mil que s’alçaven per damunt dels nostres caps. El viatge va durar un any sencer, i els animals en van formar part constantment.

Recordo trobar-nos, en alguns trams, rucs petits, gairebé nans, de la mida d’un gos gran, carregats d’arròs, avançant lentament pels camins estrets de muntanya. A les zones més altes, apareixien els imponents iacs, aquelles vaques de pèl llarg que transportaven mercaderies i ajudaven els escaladors a pujar tot el material de les expedicions. A les zones més baixes, descansaven els búfals: majestuosos, tranquils, banyant-se a l’aigua mentre llauraven i treballaven els camps amb una calma hipnòtica. Tinc una imatge gravada a la memòria: un búfal llepant suaument el cap d’un nen que no podia parar de riure.

Travessant el Nepal, ens va seguir un gosset durant quatre dies. El vam batejar amb el nom d’Iskus, una hortalissa molt popular, que és la base de l’alimentació a Sikkim i al Nepal i que jo acabava de descobrir. Cada matí pregava perquè continués caminant amb nosaltres. I si ens hagués seguit tota la travessia, l’hauríem portat a casa. Però el cinquè dia es va girar i va tornar enrere. Imagino que cap a casa seva. Aquells quatre dies vaig sentir una felicitat plena. Érem complets.

També recordo molts cadells. De fet, tinc centenars de diapositives amb gossets als braços: alguns ben alimentats, d’altres en un estat força lamentable. Si tenia menjar, sempre el compartíem amb els animals. Cabres, ovelles, cavalls robustos, elefants… tots em van acompanyar en aquella aventura, deixant records que encara avui són inesborrables.

Crec que vaig heretar la passió pels animals del meu pare. Un dia va arribar a casa amb un cadell, una boleta negra. Recordo la meva mare cridant que ni pensar-ho, que aquell gos no es quedaria. I recordo també dir, convençuda, que jo m’encarregaria de tot. En la meva pràctica professional he viscut aquesta escena milers de vegades: nens i adolescents suplicant tenir un animal, jurant que en seran responsables. Gairebé sempre, amb el temps, les promeses s’esvaeixen i són els pares els que acaben assumint totes les necessitats dels gossos. Però la meva germana i jo sí que la vam complir.

Corríem, a la sortida de l’escola, per arribar abans a casa i recollir els pipís i les caques quan encara era un cadell. La nostra mare tenia una botiga i plegava més tard que nosaltres de l’escola, així que gairebé sempre érem les primeres d’arribar. Recordo portar el Black —sí, poc original el nom— al veterinari quan estava malalt i donar-li el menjar cada dia. Però, sobretot, recordo que era com un germà més. La meva germana i jo passàvem moltes hores soles, i ell sempre hi era: vigilant-nos, donant-nos tranquil·litat, jugant sense parar. No recordo haver tingut mai por. Amb ell ens sentíem segures.

Als vint-i-nou anys vaig poder tenir, finalment, el meu primer gos fora de casa dels meus pares: la Fidelina. Una gossa adoptada en un refugi de Berkeley, als Estats Units, on vivia i treballava aleshores. Per primera vegada em vaig sentir prou responsable i madura com per a fer-me càrrec d’una altra vida, un gos.

Crec sincerament que la Fidelina va ser l’origen de tot el que va venir després. Només arribar a casa va començar a mostrar signes d’agressivitat cap a persones. Recordo un dia que va venir un bon amic i ella el va acorralar en una cantonada, dreta, ensenyant les dents. Aquell dia vaig entendre que havia d’ajudar-la i ajudar-me a mi. I vaig buscar un educador.

Sempre dic als meus alumnes que els gossos “complicats” són els que més ens ensenyen. I així va ser amb la Fidelina. Vaig trigar gairebé un any a poder estar tranquil·la, a portar-la amb mi sense por i a confiar en ella totalment. Però ho vam aconseguir.

La Fidelina em va acompanyar catorze anys. I de tot el que vaig aprendre amb ella va néixer el cuquet de la modificació de conducta, la necessitat d’entendre per què els gossos poden arribar a ser agressius, quin paper hi juga la genètica, l’entorn, les experiències, què senten i pensen. Gràcies a ella, i perquè no m’ho va posar fàcil, avui treballo en aquest món.

Professionalment, i al llarg de la meva vida, he fet moltes coses, la majoria molt interessants. Sempre dic que he tingut una vida plena i apassionant tant en l’àmbit personal com en el professional: vaig exercir de cap esportiva en una estació d’esquí, vaig treballar a les Olimpíades d’Atlanta, vaig ser responsable d’importacions d’una empresa americana, i també cap de producció en una empresa de museografia, entre d’altres. Sempre m’hi he entregat en cos i ànima i sempre m’han agradat molt les feines que he tingut. Però als trenta-vuit anys tenia una espineta clavada: el món caní.

Els anys passaven i sentia que em quedava pendent alguna cosa important. Vaig decidir formar-me com a educadora canina, un curs que va durar gairebé un any. En aquest primer curs no tenia unes expectatives clares més enllà d’aprendre sobre comportament animal. Però després va venir un segon curs d’ensinistradora de gossos d’assistència, i un tercer de teràpies assistides amb animals més dotzenes i dotzenes de workshops i conferències relacionades amb el món animal. Compaginava la feina en museus amb caps de setmana sencers de formació. Sense vida social, però amb una passió que, lluny de disminuir, anava creixent.

Després de tres anys de bogeria, de combinacions quasi impossibles amb la família (en aquella època tenia un nen molt petit) i una feina exigent, vaig prendre una decisió: dedicar-me exclusivament al món animal. Canviava l’estabilitat d’una bona feina que m’agradava i controlava, ben remunerada, per la incertesa d’un sector poc conegut, molt masculinitzat en aquells moments i encara emergent: les teràpies assistides amb animals i l’educació canina.

I aquí va començar, de veritat, tot.

Fa vint anys, el concepte teràpies assistides amb gossos —o amb animals— pràcticament no existia. O, si existia, ningú no sabia ben bé què volia dir. Pensar a entrar un gos en un hospital, en una escola, en una presó o fins i tot en un centre geriàtric semblava ciència-ficció.

Recordo molt bé els inicis. Anar centre per centre, demanar entrevistes, explicar personalment què fèiem i per què ho fèiem. Les cares dels responsables eren gairebé sempre les mateixes: incredulitat, sorpresa, desconfiança. I una frase que es repetia una vegada i una altra:

—Molt interessant, però els gossos poden portar malalties… i potser hi ha gent a qui no li agraden.

Han calgut molts anys per demostrar que els animals no transmeten més malalties que els bacteris que nosaltres mateixos podem portar a les sabates. Molts anys per demostrar que els beneficis de la presència dels gossos són infinitament superiors als possibles inconvenients. I molts anys per constatar, des de la pr

